දිනිඳු ජයතිලකගේ විශිෂ්ට පිතිහරඹය හේතුවෙන් මොරටුව පිලට එරෙහිව කඩුලු 8ක ජයක් වාර්තා කරමින් ද්‍රවිඩ සංගම් පිල අන්තර් සමාජ 23න් පහළ ක්‍රිකට් තරගමාලාවේ සිය ප්‍රථම ජයග්‍රහණය හිමි කර ගත්තේය.පන්දු 212කදී හතරේ පහර 25ක් සහ හයේ පහරක් සමඟ ලකුණු 175ක් පළමු ඉනිමේදී රැස් කිරීමට දිනිඳු සමත්වූ අතර, දෙවැනි ඉනිමේදී ලකුණු 44ක් ද වාර්තා කළේය.මේ අතර ප්‍රසාද් ඩයස් සී. සී. සී. පිල වෙනුවෙන් සුපිරි පිතිහරඹයක නිරතවෙමින් පන්දු 177 කදී හතරේ පහර 20ක් සහ හයේ පහරක් සමඟ ලකුණු 158ක් රැස් කළ අතර සීදූව රද්දොළුව ක්‍රිකට් සමාජයට එරෙහිව ඉනිමක සහ ලකුණු 91ක විශිෂ්ට ජයග්‍රහණයක් ලබමින් මේ තරගාවලියේ සිය මංගල ජයග්‍රහණය වාර්තා කිරීමට සී. සී. සී. පිල සමත්විය.උමේෂ් කරුණාරත්නගේ තුන්ඉරියව් දස්කම් හේතුවෙන් ගුවන් හමුදාවට එරෙහිව ඉනිමක සහ ලකුණු 77ක ජයක් හිමිකර ගැනීමට හලාවත මේරියන්ස් පිල සමත්විය.හලාවත පළමු ඉනිමේදී ලකුණු 113ක් වාර්තා කළ උමේෂ්, ගුවන් හමුදා දෙවැනි ඉනිමේ කඩුලු 6ක් බිඳ දැමුවේය.එස්. එස්. සී. පිල සමඟ පැවැති තරගයෙන් කඩුලු 8ක ජයක් වාර්තා කිරීමට කෝල්ට්ස් පිලට හැකිවිය.එස්. එස්. සී. පළමු ඉනිමේදී ලකුණු 53ට කඩුලු 7ක් දවාලීමට කෝල්ට්ස් පිලේ දිලංක ඔවාර්ඩ් සමත්විය.මුවර්ස් - නාවික හමුදා තරගයේ පළමු ඉනිමේ ජයක් නාවික හමුදාවට හිමිවූ අතර බී. ආර්. සී. සහ බ්ලූම්ෆීල්ඩ් තරගයේ පළමු ඉනිමේ ජය හිමිවූයේ බ්ලූම්ෆීල්ඩ් පිලටය.මාධව වර්ණපුර සහ දෙනුවර ප්‍රනාන්දු බ්ලූම්ෆීල්ඩ් පිල වෙනුවෙන් ශතක රැස් කිරීමට සමත්වූහ.බී. ආර්. සී. පිලේ මාලන් මධුසංඛ මේ තරගමාලාවේ හොඳම පන්දු යැවීම වාර්තා කරමින් බ්ලූම්ෆීල්ඩ් පළමු ඉනිමේ දී ලකුණු 129ට කඩුලු 8ක් බිඳ දැමූ අතර දෙවැනි ඉනිමේදී ලකුණු 74ට කඩුලු 4ක් දවාලීය.පිතිකරුවන් මෙන්ම පන්දු යවන්නන්ද දස්කම් දැක්වූ මේ සතියේ තරග වටයේදී හලාවත මේරියන්ස් පිලේ ගීත් අල්විස්, ගුවන් හමුදාවේ අකිල ඉසංක මොරටුව පිලේ දර්ශන හේවාවසම් සහ එස්. එස්. සී. පිලේ සුරේෂ් වික්‍රම ඉනිමක කඩුලු 6 බැගින් දවාලමින් දස්කම් දැක්වූහ..